**การมีส่วนร่วมของประชาชนในการจัดทำแผนพัฒนา 3 ปีของ**

**เทศบาลตำบลบางเสาธง จังหวัดสมุทรปราการ**

**Public Participation in Making a Three Years Development Plan of Bang Sao Thong Municipality Samut Prakan Province**

มุกดา กระแสร์สุนทร

นักศึกษาหลักสูตรรัฐประศาสนศาสตรมหาบัณฑิต

สาขาวิชานโยบายสาธารณะและการจัดการสมัยใหม่

ปีการศึกษา 2558

มหาวิทยาลัยราชภัฏบ้านสมเด็จเจ้าพระยา

**บทคัดย่อ**

การวิจัยครั้งนี้มีวัตถุประสงค์เพื่อ1) ศึกษาระดับปัจจัยการมีส่วนร่วมและการมีส่วนร่วมของประชาชนในการจัดทำแผน 3 ปีของเทศบาลตำบลบางเสาธง จังหวัดสมุทรปราการ 2) เปรียบเทียบการมีส่วนร่วมของประชาชนในการจัดทำแผน 3 ปีของเทศบาลตำบลบางเสาธง จังหวัดสมุทรปราการโดยจำแนกตามลักษณะบุคคล และ 3) ศึกษาปัจจัยที่มีความสัมพันธ์กับการมีส่วนร่วมของประชาชนในการจัดทำแผน 3 ปีของเทศบาลตำบลบางเสาธง จังหวัดสมุทรปราการ กลุ่มตัวอย่าง ได้แก่ ประชาชนผู้มีสิทธิเลือกตั้งในเขตเทศบาลตำบลบางเสาธง *จังหวัดสมุทรปราการ* จำนวน 392 คน เครื่องมือที่ใช้ในการเก็บรวบรวมข้อมูล คือ แบบสอบถาม ค่าสถิติที่ใช้ในการวิเคราะห์ข้อมูล คือ ค่าร้อยละ ค่าเฉลี่ย ค่าเบี่ยงเบนมาตรฐาน ค่า t – distribution ค่า F – distribution และ สถิติถดถอยพหุ

ผลการวิจัยพบว่า

1. ปัจจัยการมีส่วนร่วมของประชาชนในการจัดทำแผน 3 ปีของเทศบาลตำบลบางเสาธง จังหวัดสมุทรปราการในภาพรวมมีความเหมาะสมอยู่ในระดับมาก และการมีส่วนร่วมของประชาชนในการจัดทำแผน 3 ปีของเทศบาลตำบลบางเสาธง จังหวัดสมุทรปราการในภาพรวมมีส่วนร่วมอยู่ในระดับมาก
2. ประชาชนที่มี อายุ อาชีพ รายได้ ต่างกัน มีส่วนร่วมในการจัดทำแผน 3 ปีของเทศบาลตำบลบางเสาธง จังหวัดสมุทรปราการแตกต่างกันอย่างมีนัยสำคัญทางสถิติ
3. ปัจจัยด้านผลประโยชน์ของตนเอง แรงจูงใจ สอดคล้องกับทัศนคติ มีความสัมพันธ์กับการมีส่วนร่วมในการจัดทำแผน 3 ปีของเทศบาลตำบลบางเสาธง จังหวัดสมุทรปราการอย่างมีนัยสำคัญทางสถิติ

**คำสำคัญ** การมีส่วนร่วมของประชาชน แผน 3 ปี

**ABSTRACT**

The purposes of this research were 1) to study factor level of participation and public participation in making a three years development plan of Bang Sao Thong Samut Prakan province 2) to compare public participation in making a three years development plan of Bang Sao Thong Samut Prakan province on basis of individual factors and 3) to study factors related to public participation in making a three years development plan of Bang Sao Thong Samut Prakan province. There samples included 392. Data were collected using questionnaire and were statistically analyzed in percentage, arithmetic mean, standard deviation, t-distribution, f-distribution and multiple regression analysis.

The finding revealed as follows:

1. Factors on public participation in making a three years development plan of Bang Sao Thong Samut Prakan province were generally found at the high level and public participation in making a three years development plan of Bang Sao Thong Samut Prakan province was generally found at high level.
2. People with different age, occupation, and income had different participation in making a three years development plan of Bang Sao Thong Samut Prakan at significance level.
3. Factors on self-interest, motivation, and attitude compliance were related to participation in making a three years development plan of Bang Sao Thong Samut Prakan at significance level.

**Keywords:** Public Participation, a Three Years Plan

**1. บทนำ**

เทศบาลเป็นหน่วยการปกครองท้องถิ่นรูปหนึ่งของไทย ปัจจุบันมี พ.ร.บ.เทศบาล พ.ศ.2496 เป็นกฎหมายแม่บทและมีการแก้ไขเพิ่มเติมจนถึงปัจจุบัน 12 ครั้ง การปกครองรูปแบบเทศบาลเป็นการกระจายอำนาจให้แก่ท้องถิ่น ดำเนินการปกครองตนเองตามระบอบประชาธิปไตย ประชาชนในท้องถิ่นปกครองตนเองได้อย่างเต็มที่ตามหลักการกระจายอำนาจโดยเทศบาล มีอำนาจหน้าที่ในการพัฒนาท้องถิ่นทั้งในด้านเศรษฐกิจ สังคม และวัฒนธรรม มีหน้าที่ในการจัดทำบริการสาธารณะต่างๆ ซึ่งการปฏิบัติงานตามอำนาจหน้าที่ของเทศบาล ต้องเป็นไปเพื่อประโยชน์สุขของประชาชน โดยใช้วิธีการบริหารกิจการบ้านเมืองที่ดี [(good governan](http://www.psdb.ku.ac.th/government/essay/good%20governance.pdf)ce)และให้คำนึงถึงการมีส่วนร่วมของประชาชนในการจัดทำแผนพัฒนาเทศบาลการจัดทำงบประมาณ การจัดซื้อจัดจ้าง การตรวจสอบ การประเมินผลการปฏิบัติงาน และการเปิดเผยข้อมูลข่าวสาร ทั้งนี้ ให้เป็นไปตามกฎหมาย ระเบียบ ข้อบังคับ หลักเกณฑ์ และวิธีการที่กระทรวงมหาดไทยกำหนด (พระราชบัญญัติเทศบาล พ.ศ. 2496 และแก้ไขเพิ่มเติมฉบับที่ 13 พ.ศ. 2552,2552)

แผนพัฒนาสามปีของเทศบาล เป็นเครื่องมือที่สำคัญอย่างยิ่งในการกำหนดแนวทางการพัฒนาอย่างต่อเนื่อง จัดทำขึ้นสำหรับปีงบประมาณแต่ละปี เป็นแผนก้าวหน้าครอบคลุมระยะเวลา 3 ปี ดังนั้น การจัดทำแผนพัฒนาสามปีของเทศบาล จึงมีความเกี่ยวเนื่องกับการมีส่วนร่วมของประชาชนในการศึกษาวิเคราะห์สภาพปัญหา/ความต้องการของท้องถิ่น ผ่านกระบวนการคิดอย่างรอบคอบ จนนำไปสู่โครงการ/กิจกรรม เพื่อตอบสนองความต้องการและแก้ไขปัญหาความเดือนร้อนของประชาชน (สำนักพัฒนาและส่งเสริมการบริหารงานท้องถิ่น กรมส่งเสริมการปกครองท้องถิ่น, 2546, น.36)

การจัดทำแผนพัฒนาสามปีของเทศบาลตำบลบางเสาธง ที่ผ่านมาเทศบาลตำบลบางเสาธงได้เปิดโอกาสให้กับประชาชนเข้ามามีส่วนร่วมในการการวิเคราะห์ศักยภาพและสภาพปัญหา การกำหนดยุทธศาสตร์และแนวทางการพัฒนา การกำหนดโครงการ/กิจกรรม การติดตามและประเมินผล แต่การมีส่วนร่วมของประชาชนดังกล่าวยังไม่สอดคล้องกับความต้องการและไม่สามารถแก้ไขปัญหาความเดือนร้อนของประชาชนได้อย่างที่ควร เนื่องจากกระบวนการมีส่วนร่วมของประชาชนนั้นยังขาดความร่วมมือจากประชาชน หน่วยงานภาคส่วนต่างๆ การมีส่วนร่วมของประชาชนในการรับฟังความคิดเห็นจึงเป็นไปเฉพาะกลุ่ม กิจกรรม/โครงการที่ดำเนินการเน้นเฉพาะโครงสร้างพื้นฐานและการกระจุกตัวอยู่เฉพาะพื้นที่ของประชาชนเฉพาะกลุ่ม การพัฒนาของเทศบาลตำบลบางเสาธง จึงไม่สามารถตอบความต้องการของประชาชนส่วนมากได้ และไม่สามารถแก้ไขปัญหาความเดือดร้อนของประชาชนในพื้นที่ได้อย่างยั่งยืนจากความสำคัญและปัญหาดังกล่าว และจากเอกสารและงานวิจัยที่เกี่ยวข้อง ผู้วิจัยมีความสนใจที่จะศึกษาว่าเทศบาลตำบลบางเสาธง มีบทบาทให้ประชาชนมีส่วนร่วมในการจัดทำแผนพัฒนาสามปีของเทศบาลตำบลบางเสาธง มากน้อยเพียงใด ตลอดจนวิเคราะห์ความคิดเห็นเกี่ยวกับการมีส่วนร่วมของประชาชนในการจัดทำแผนพัฒนาสามปีของเทศบาลตำบลบางเสาธง เพื่อใช้เป็นแนวทางในการแก้ไข ปรับปรุงในการจัดทำแผนพัฒนาสามปีของเทศบาลตำบลบางเสาธง ให้มีประสิทธิภาพ สามารถตอบสนองความต้องการของประชาชน ตลอดจนสามารถแก้ไขปัญหาความเดือดร้อนให้กับประชาชนได้อย่างยั่งยืนต่อไป

**2. วัตถุประสงค์ของงานวิจัย**

1. เพื่อศึกษาระดับปัจจัยการมีส่วนร่วมและการมีส่วนร่วมของประชาชนในการจัดทำแผน 3 ปีของเทศบาลตำบลบางเสาธง จังหวัดสมุทรปราการ

2. เพื่อเปรียบเทียบการมีส่วนร่วมของประชาชนในการจัดทำแผน 3 ปีของเทศบาลตำบลบางเสาธง จังหวัดสมุทรปราการโดยจำแนกตามลักษณะบุคคล

3. เพื่อศึกษาปัจจัยที่มีความสัมพันธ์กับการมีส่วนร่วมของประชาชนในการจัดทำแผน 3 ปีของเทศบาลตำบลบางเสาธง จังหวัดสมุทรปราการ

**3. งานวิจัยที่เกี่ยวข้อง**

มาลี ชาญทิพย์พงษ์ (2554) ได้ทำวิจัยเรื่อง การมีส่วนร่วมของประชาชนในการจัดทำแผนพัฒนาสามปีขององค์การบริหารส่วนตำบลต้นมะพร้าว อำเภอเมือง จังหวัดเพชรบุรีผลการวิจัยพบว่า1) ปัจจัยการมีส่วนร่วมของประชาชน ในการจัดทำแผนพัฒนาสามปีโดยรวมอยู่ในระดับปานกลางและการมีส่วนร่วมของประชาชนในการจัดทำแผนพัฒนาสามปี โดยรวมอยู่ในระดับปานกลาง 2) ผลการเปรียบเทียบการมีส่วนร่วมของประชาชน พบว่า เพศ อายุ สถานภาพ ระดับการศึกษา อาชีพ รายได้ ต่างกันมีส่วนร่วมในการจัดทำแผนพัฒนาสามปีแตกต่างกันอย่างไม่มีนัยสำคัญทางสถิติและ3) ปัจจัยด้านแรงจูงใจ ด้านผลประโยชน์ของตนเองและด้านทัศนคติ มีความสัมพันธ์เชิงบวกกับการมีส่วนร่วมของประชาชนในการจัดทำแผนพัฒนาสามปีขององค์การบริหารส่วนตำบลต้นมะพร้าวอำเภอเมือง จังหวัดเพชรบุรีอย่างมีนัยสำคัญทางสถิติ

นพรุจ พิหูสูตร (2554) ได้ทำวิจัยเรื่อง การมีส่วนร่วมของประชาชนในการจัดทำแผนพัฒนาสามปีขององค์การบริหารส่วนตำบลอ่าวน้อย อำเภอเมือง จังหวัดประจวบคีรีขันธ์ ผลการวิจัยพบว่า1) ปัจจัยการมีส่วนร่วมของประชาชนในการจัดทำแผนพัฒนาสามปีขององค์การบริหารส่วนตำบลอ่าวน้อยในภาพรวมมีความเหมาะสมอยู่ในระดับมาก และระดับการมีส่วนร่วมของประชาชนในการจัดทำแผนพัฒนาสามปีขององค์การบริหารส่วนตำบลอ่าวน้อยโดยภาพรวมมีส่วนร่วมอยู่ในระดับปานกลาง 2)*ประชาชนที่มีเพศ อายุ ระดับการศึกษา อาชีพและรายได้ต่างกันมีส่วนร่วมในการจัดทำแผนพัฒนาสามปีขององค์การบริหารส่วนตำบล*อ่าวน้อย แตกต่างกันอย่างมีนัย*ที่ระดับ .05*  3) ตัวแปร แรงจูงใจและผลประโยชน์ของตน มีผลเชิงบวกต่อการมีส่วนร่วมของประชาชนในการจัดทำแผนพัฒนาสามปีขององค์การบริหารส่วนตำบลอ่าวน้อย อำเภอเมือง จังหวัดประจวบคีรีขันธ์ อย่างมีนัยสำคัญทางสถิติ 4) ปัญหาและอุปสรรคเกิดจาก ประชาชนไม่ทราบกำหนดการประชุมประชาคมหมู่บ้านและเวลาที่ประชุมไม่ตรงกับเวลาที่ประชาชนว่าง

เจริญ ออมสิน (2554) ได้ทำวิจัยเรื่องการมีส่วนร่วมของประชาชนในการวางแผนพัฒนาท้องถิ่นขององค์การบริหารส่วนตำบล ในเขตพื้นที่อำเภอบางสะพาน จังหวัดประจวบคีรีขันธ์ ผลการวิจัยพบว่า 1) ปัจจัยการมีส่วนร่วมของประชาชนโดยภาพรวม มีความเหมาะสม อยู่ในระดับมาก และประชาชนมีส่วนร่วมในการวางแผนพัฒนาท้องถิ่นขององค์การบริหารส่วนตำบลแม่รำพึง อำเภอบางสะพาน จังหวัดประจวบคีรีขันธ์ โดยภาพรวม มีส่วนร่วมอยู่ในระดับมาก 2) ประชาชนที่มีระยะเวลาที่อาศัยอยู่ในเขตองค์การบริหารส่วนตำบลแม่รำพึงแตกต่างกัน มีส่วนร่วมในการวางแผนพัฒนาท้องถิ่นแตกต่างกัน อย่างมีนัยสำคัญทางสถิติ และ 3) ปัจจัยสิ่งจูงใจในการเข้าร่วม โอกาสหรือช่องทางในการเข้าร่วม และอำนาจในการส่งเสริมให้เข้าร่วม มีผลเชิงบวกต่อการมีส่วนร่วมของประชาชนในการวางแผนพัฒนาท้องถิ่นขององค์การบริหารส่วนตำบลแม่รำพึง อำเภอบางสะพาน จังหวัดประจวบคีรีขันธ์

อัมพวัน บุญเกิด (2554) ได้ทำวิจัยเรื่องการมีส่วนร่วมของประชาชนในการจัดทำแผนพัฒนาสามปี:กรณีศึกษา เทศบาลตำบลป่าซาง อำเภอป่าซาง จังหวัดลำพูน ผลการวิจัย พบว่า 1)ระดับ*ความรู้ความเข้าใจในการจัดทำแผนพัฒนาสามปี*ของประชาชนในเขตเทศบาลตำบลป่าซางส่วนใหญ่มีระดับความรู้ความเข้าใจในระดับปานกลาง 2)ระดับของปัจจัยการมีส่วนร่วมของประชาชนในการจัดทำแผนพัฒนาสามปีเทศบาลตำบลป่าซาง มีความเหมาะสมอยู่ในระดับปานกลางและระดับการมีส่วนร่วมของประชาชนการจัดทำแผนพัฒนาสามปี มีส่วนร่วมอยู่ในระดับปานกลาง 3)ประชาชนที่มี อายุ สถานภาพ ระดับศึกษา อาชีพรายได้ ต่างกัน มีส่วนร่วมในการจัดทำแผนพัฒนาสามปีของเทศบาลตำบลป่าซางแตกต่างกันอย่างมีนัยสำคัญทางสถิติ 4)ปัจจัยด้าน ทัศนคติ ผลประโยชน์ของตนเอง โอกาสที่เอื้ออำนวย แรงจูงใจ มีความสัมพันธ์เชิงบวกต่อการมีส่วนร่วมของประชาชนในการจัดทำแผนพัฒนาสามปีของเทศบาล 5) ปัญหาและอุปสรรคที่สำคัญคือประชาชนต้องการให้มีการดำเนินการแก้ไขปัญหาตามที่ประชาชนได้เสนอ

**4.วิธีการดำเนินการวิจัย**

**4.1 ประชากร/กลุ่มตัวอย่าง**

*ประชากรที่ใช้ในการวิจัยครั้งนี้ ได้แก่* ประชาชนผู้มีสิทธิเลือกตั้งในเขตเทศบาลตำบลบางเสาธง *จังหวัดสมุทรปราการ* จำนวน 19,539 คน(ข้อมูลจากเทศบาลตำบลบางเสาธง ปี2558)

***กลุ่มตัวอย่าง***

*กลุ่มตัวอย่างที่ใช้ในการวิจัยครั้งนี้* ได้แก่ ประชาชนผู้มีสิทธิเลือกตั้งในเขตเทศบาลตำบล บางเสาธง *จังหวัดสมุทรปราการ* *จำนวน* 19,539 *คน แล้วทำการสุ่มตัวอย่างโดยการคำนวณขนาดตัวอย่างโดยใช้สูตร ของยามาเน (*Taro Yamane)*ได้กลุ่มตัวอย่างจำนวน* 392 *คน แล้วจึงสุ่มกลุ่มตัวอย่างด้วยวิธีการสุ่มแบบกลุ่มแล้วจึงสุ่มแบบง่ายอีกครั้งหนึ่ง*

**4.2 เครื่องมือที่ใช้ในการวิจัย**

*การวิจัยครั้งนี้ เป็นการวิจัยเชิงปริมาณ เครื่องมือที่ใช้ในการวิจัย ได้แก่ แบบสอบถาม (*questionnaires*)ซึ่งมีลักษณะคำถามปลายปิดชนิดตรวจสอบรายการ (*check-list*)และแบบมาตรประมาณค่า (*rating scale*)* *5 ระดับ ของลิเคิร์ท และคำถามปลายเปิด เพื่อให้ผู้ตอบแบบสอบถามแสดงความคิดเห็นและข้อเสนอแนะ โดยผู้วิจัยได้แบ่งแบบสอบถามออกเป็น 5 ตอน ดังนี้*

***ตอนที่ 1*** *เป็นแบบสอบถามข้อมูลพื้นฐานของผู้ตอบแบบสอบถามเป็นแบบตรวจสอบรายการ (*check-list*) ได้แก่* เพศ อายุ สถานภาพ ระดับการศึกษา อาชีพ และรายได้

**ตอนที่ 2** เป็นแบบสอบถามปัจจัยมีการมีส่วนร่วมของประชาชนในการจัดทำแผน 3 ปีของเทศบาลตำบลบางเสาธงได้แก่ สอดคล้องกับทัศนคติ ผลประโยชน์ต่อตนเอง โอกาสที่เอื้ออำนวย และแรงจูงใจ

**ตอนที่** 3 เป็นแบบสอบถามวัดระดับการมีส่วนร่วมของประชาชนในการจัดทำแผน 3 ปีของเทศบาลตำบลบางเสาธงได้แก่ การวิเคราะห์ศักยภาพสภาพปัญหา การกำหนดยุทธศาสตร์แนวทางการพัฒนา การกำหนดโครงการ/กิจกรรม การมีส่วนร่วมในการติดตามและประเมินผล

แบบสอบถามตอนที่ 4 เป็นแบบมาตรประมาณค่า (rating scale) *5 ระดับ ของลิเคิร์ท*

**4.3 การเก็บรวบรวมข้อมูล**

*ผู้ดำเนินการวิจัยนำหนังสือขอความร่วมมือในการกรอกแบบสอบถาม พร้อมแบบสอบถามไปเก็บข้อมูลเพื่อการวิจัยจากประชาชนผู้มีสิทธิเลือกตั้งในเทศบาลตำบลบางเสาธง จังหวัดสมุทรปราการ โดยรอให้กรอกแบบสอบถามแล้วขอรับคืน ตามจำนวนที่ศึกษา ทั้งหมด จำนวน* 392 *ชุด โดยเริ่มเก็บข้อมูล ระหว่างวันที่* 1-30 *สิงหาคม* 2558 *ระยะเวลา* 30 *วัน*

**4.4 การวิเคราะห์ข้อมูล**

ผลการวิเคราะห์การมีส่วนร่วมของประชาชนในการจัดทำแผนพัฒนา 3 ปีของเทศบาลตำบลบางเสาธง จังหวัดสมุทรปราการด้านร่วมวิเคราะห์ศักยภาพและสภาพปัญหาในภาพรวมมีส่วนร่วมอยู่ในระดับมากเมื่อพิจารณาเป็นรายข้อพบว่าค่าเฉลี่ยสูงที่สุดคือมีส่วนร่วมในการวิเคราะห์หรือเสนอแนะในการพัฒนาหมู่บ้านให้มีความเจริญมีส่วนร่วมอยู่ในระดับมาก รองลงมา คือได้รับทราบ รับรู้ สภาพปัญหาที่เกิดขึ้น และรับทราบ รับรู้ความต้องการของประชาชนในหมู่บ้านมีส่วนร่วมอยู่ในระดับมากและค่าเฉลี่ยต่ำที่สุดคือมีส่วนร่วมในการแสดงความคิดเห็นหรือวิพากษ์วิจารณ์ เกี่ยวกับกิจกรรม/โครงการต่างๆของหมู่บ้านมีส่วนร่วมอยู่ในระดับมาก

ผลการวิเคราะห์การมีส่วนร่วมของประชาชนในการจัดทำ แผนพัฒนา 3 ปีของเทศบาลตำบลบางเสาธง จังหวัดสมุทรปราการด้านร่วมกำหนดยุทธศาสตร์และแนวทางการพัฒนาในภาพรวมมีส่วนร่วมอยู่ในระดับมากเมื่อพิจารณาเป็นรายข้อพบว่าค่าเฉลี่ยสูงที่สุดคือมีส่วนร่วมในการกำหนดยุทธศาสตร์การพัฒนาให้มีความสอดคล้องกับสภาพปัญหาที่เกิดขึ้นหรือความต้องการของประชาชนในหมู่บ้านมีส่วนร่วมอยู่ในระดับมากรองลงมาคือมีส่วนร่วมในการปรึกษาหารือเกี่ยวกับการพัฒนาที่จะ เกิดขึ้นในอนาคตมีส่วนร่วมอยู่ในระดับมากและค่าเฉลี่ยต่ำที่สุดคือมีส่วนร่วมในการกำหนดแนวทางการพัฒนา ให้มีความ สอดคล้องกับสภาพปัญหาที่เกิดขึ้น หรือความต้องการของประชาชนในหมู่บ้านมีส่วนร่วมอยู่ในระดับปานกลาง

**อภิปรายผล**

การศึกษาวิจัยครั้งนี้ ได้มีการตั้งสมมติฐานในการวิจัยไว้ 2 ข้อ คือ

ข้อที่1 ประชาชนที่มีเพศ อายุ สถานภาพ ระดับศึกษา อาชีพ รายได้ ในการจัดทำแผนพัฒนาสามปีต่างกันมีส่วนร่วมในการจัดทำแผนพัฒนา 3 ปีของเทศบาลตำบลบางเสาธง จังหวัดสมุทรปราการ แตกต่างกันอย่างมีนัยสำคัญทางสถิติ ผลวิจัยพบว่าประชาชนที่ อายุ อาชีพ รายได้ ต่างกัน มีส่วนร่วมในการจัดทำแผนพัฒนา 3 ปีของเทศบาลตำบลบางเสาธง จังหวัดสมุทรปราการแตกต่างกันอย่างมีนัยสำคัญทางสถิติซึ่งเป็นไปตามสมมติฐานที่ตั้งไว้ ประชาชนในเขตเทศบาลตำบลบางเสาธงมีส่วนร่วมในการจัดทำแผนพัฒนา 3 ปีของเทศบาลตำบลบางเสาธงที่มีความแตกต่างในลักษณะส่วนบุคคลเพราะประชาชนในจังหวัดสมุทรปราการมีความแตกต่างกันมากเนื่องจากมีความหลากหลายของประชากรที่มีการอพยพเข้ามาทำงานในแหล่งงานที่มีงานมาก

ข้อที่2 ปัจจัยที่สอดคล้องกับทัศนคติ ผลประโยชน์ของตนเอง โอกาสที่เอื้ออำนวย แรงจูงใจ มีความสัมพันธ์กับการมีส่วนร่วมของประชาชนในการจัดทำแผนพัฒนา 3 ปีของเทศบาลตำบลบางเสาธง จังหวัดสมุทรปราการ ผลวิจัยพบว่าปัจจัยด้านผลประโยชน์ของตนเอง แรงจูงใจ สอดคล้องกับทัศนคติ ความสัมพันธ์กับการมีส่วนร่วมในการจัดทำแผนพัฒนา 3 ปีของเทศบาลตำบลบางเสาธง จังหวัดสมุทรปราการ ปัจจัยที่มีผลต่อการมีส่วนร่วมหรือไม่เข้ามามีส่วนร่วมของประชาชนในกิจกรรมใด ๆ คือ บุคคลหรือกลุ่มบุคคลจะเข้ามามีส่วนร่วมในกิจกรรมใดๆก็ต่อเมื่อกิจกรรมนั้นสอดคล้องกับค่านิยมหรือทัศนคติของตนและหรือบุคคลหรือกลุ่มบุคคลจะเข้ามามีส่วนร่วมในกิจกรรมใดๆก็ต่อเมื่อกิจกรรมนั้นมีคุณค่าสอดคล้องกับผลประโยชน์ของตนเองและหรือบุคคลหรือกลุ่มบุคคลจะเข้ามามีส่วนร่วมในกิจกรรมใดๆก็ต่อเมื่อกิจกรรมนั้นมีเป้าหมายที่จะส่งเสริมและปกป้องรักษาผลประโยชน์ของตนเองและหรือบุคคลหรือกลุ่มบุคคลจะเข้ามามีส่วนร่วมในกิจกรรมใดๆก็ต่อเมื่อตนเองเคยมีประสบการณ์ที่เป็นอคติต่อกิจกรรมนั้นมาแล้วและหรือบุคคลหรือกลุ่มบุคคลจะเข้ามามีส่วนร่วมในกิจกรรมใดๆย่อมขึ้นอยู่กับโอกาสที่เอื้ออำนวยและหรือการเข้าร่วมกิจกรรมใด ๆ ของบุคคลหรือกลุ่มบุคคลย่อมขึ้นอยู่กับความสามารถและหรือบุคคลหรือกลุ่มบุคคลจะเข้ามามีส่วนร่วมในกิจกรรมใดๆก็ต่อเมื่อได้รับการสนับสนุนการกระตุ้นหรือแรงจูงใจให้เกิดขึ้น

**ข้อเสนอแนะ**

**ข้อเสนอแนะเพื่อการนำไปปฏิบัติ**

1.ด้านอายุ เทศบาลตำบลบางเสาธงควรประชาสัมพันธ์ให้ทั่วถึงกับประชาชนทุกกลุ่มอายุในเขตเทศบาลให้เข้ามาช่วยกันวางแผนพัฒนา 3 ปีของเทศบาลเพื่อประโยชน์จะตกถึงประชาชนทุกคน

2.ด้านอาชีพ เทศบาลตำบลบางเสาธงควรให้ประชาชนทุกอาชีพเข้ามามีส่วนร่วมกับเทศบาลโดยเฉพาะประชาชนที่ประกอบอาชีพในเขตเทศบาลบางเสาธงเพราะกฎระเบียบและการรักษาความสะอาดอาจกระทบต่ออาชีพของประชาชนที่อยู่ในเขตรักษาความสะอาด

3.ด้านรายได้เทศบาลตำบลบางเสาธงควรให้ประชาชนทุกกลุ่มรายได้เข้ามามีส่วนร่วมกับเทศบาลประชาชนที่มีรายได้น้อยอาจมีเวลามาร่วมกับเทศบาลได้มากแต่ประชาชนกลุ่มรายได้สูงอาจให้ความร่วมมือด้านอื่นเช่นให้สนับสนุนด้านการเงินหรือวัสดุสิ่งของ

4.ด้านผลประโยชน์ของตนเอง เทศบาลตำบลบางเสาธงควรจะมีเปิดโอกาสให้ประชาชนเสนอปัญหา หรือความเดือดร้อนที่กำลังประสบอยู่และชี่ให้เห็นว่าเมื่อเข้ามามีส่วนร่วมในการจัดทำแผนพัฒนา 3 ปีของเทศบาลจะได้รับประโยชน์จากการดำเนินโครงการ

5.ด้านแรงจูงใจ เทศบาลตำบลบางเสาธงควรจะประชาสัมพันธ์ให้ประชาชนเข้าใจและเห็นประโยชน์ในการเข้ามีส่วนร่วมในการจัดทำแผนพัฒนา 3 ปีของเทศบาลโดยคนในครอบครัวและในชุมชนเห็นความสำคัญและให้การสนับสนุนและจะช่วยให้ชุมชนได้พัฒนาไปตามที่คนในชุมชนต้องการ

6.ด้านสอดคล้องกับทัศนคติ เทศบาลตำบลบางเสาธงควรให้ประชาชนที่มีจิตสาธารณะและชอบช่วยเหลือสังคมได้เข้ามาร่วมกิจกรรมกับเทศบาลเริ่มจากง่ายๆและเท่าที่มีเวลามาร่วมจนไปถึงร่วมในกิจกรรมกับเทศบาลในการพัฒนาชุมชนให้มีความเจริญทัดเทียมกับชุมชนที่มีความก้าวหน้า

**ข้อเสนอแนะในการทำวิจัยครั้งต่อไป**

1. ควรศึกษาเปรียบเทียบการมีส่วนร่วมของประชาชนเพื่อทำหน้าที่ในการจัดทำแผนพัฒนา 3 ปีกับเทศบาลอื่นๆเพื่อนำข้อบกพร่องไปปรับปรุงและให้ประชาชนมีส่วนรวมมากขึ้น

2. ควรมีการศึกษารางวัลตอบแทนที่มิใช่ตัวเงินที่ประชาชนต้องการจากการทำหน้าที่ในการจัดทำแผนพัฒนา 3 ปีและหน้าที่อื่นๆเพื่อสร้างขวัญกำลังใจ

----------------------------------------------------

**บรรณานุกรม**

เจริญ ออมสิน. (2554). **การมีส่วนร่วมของประชาชนในการวางแผนพัฒนาท้องถิ่นขององค์การบริหารส่วนตำบลในเขตพื้นที่อำเภอบางสะพาน จังหวัดประจวบคีรีขันธ์**.สารนิพนธ์รัฐประศาสนศาสตรมหาบัณฑิต. กรุงเทพมหานคร : มหาวิทยาลัยราชภัฏบ้านสมเด็จเจ้าพระยา.

พระราชบัญญัติเทศบาล พ.ศ. 2496 แก้ไขเพิ่มเติมถึง (ฉบับที่ 13) พ.ศ.2552. **ราชกิจจานุเบกษาฉบับกฤษฎีกา**. เล่ม 126 ตอนที่ 85 ก. 13 พฤศจิกายน 2552.

นพรุจ พิหูสูตร. (2554). **การมีส่วนร่วมของประชาชนในการจัดทำแผนพัฒนาสามปีขององค์การบริหารส่วนตำบลอ่าวน้อย อำเภอเมือง จังหวัดประจวบคีรีขันธ์.** สารนิพนธ์รัฐประศาสนศาสตรมหาบัณฑิต. กรุงเทพมหานคร : มหาวิทยาลัยราชภัฏบ้านสมเด็จเจ้าพระยา.

มาลี ชาญทิพย์พงษ์. (2554). **การมีส่วนร่วมของประชาชนในการจัดทำแผนพัฒนาสามปีขององค์การบริหารส่วนตำบลต้นมะพร้าว อำเภอเมือง จังหวัดเพชรบุรี**. สารนิพนธ์รัฐประศาสนศาสตรมหาบัณฑิต.กรุงเทพมหานคร : มหาวิทยาลัยราชภัฏบ้านสมเด็จเจ้าพระยา.

อัมพวัน บุญเกิด. (2554. **การมีส่วนร่วมของประชาชนในการจัดทำแผนพัฒนาสามปี:กรณีศึกษา เทศบาลตำบลป่าซาง อำเภอป่าซาง จังหวัดลำพูน.**สารนิพนธ์รัฐประศาสนศาสตรมหาบัณฑิต. กรุงเทพมหานคร : มหาวิทยาลัยราชภัฏบ้านสมเด็จเจ้าพระยา.